ค่าเงินบาทแข็งกด ดัชนีเชื่อมั่นทองลง
ดัชนีเชื่อมั่นทองคำ ก.พ. 2562 ลดลง กังวลเงินบาทแข็ง ผู้ค้าลุ้นทองขึ้นต่อ
16 ก.พ. 2562

ดัชนีเชื่อมั่นทองคำ ก.พ. 2562 ลดลง กังวลเงินบาทแข็ง ผู้ค้าลุ้นทองขึ้นต่อ
นายพิบูลย์ฤทธิ์ วิริยะผล ผู้อำนวยการศูนย์วิจัยทองคำ เปิดเผยความเชื่อมั่นราคาทองคำประจำเดือน ก.พ. 2562 ปรับลดลงจากเมื่อเดือน ม.ค.ที่ผ่านมา จากระดับ 66.05 จุด มาอยู่ที่ระดับ 65.09 จุด ลดลง 0.96 จุด หรือคิดเป็น 1.45% โดยปัจจัยที่ทำให้ ดัชนีปรับลดลงมานั้น น่าจะมาจากการแข็งค่าของเงินบาท การฟื้นตัวของเศรษฐกิจโลก และแรงขายทำกำไรของกองทุน
ด้านกลุ่มตัวอย่างที่เป็นผู้ประกอบกิจการค้าทองคำรายใหญ่และผู้ประกอบกิจการนายหน้าซื้อขายสัญญาซื้อขายล่วงหน้าที่อ้างอิงกับราคาทองคำ 10 ราย โดยส่วนใหญ่เชื่อว่าในเดือน ก.พ. 2562 ราคาทองคำจะเพิ่มขึ้น 7 ราย คาดว่าใกล้เคียงกับราคาทองคำในเดือน ม.ค. จำนวน 2 ราย ส่วนที่คาดว่าราคาทองคำจะลดลงมี 1 ราย
สำหรับคาดการณ์ราคาทองคำเดือน ก.พ. มีมุมมอง Gold Spot ให้กรอบเฉลี่ย 1,283-1,352 ดอลลาร์สหรัฐ/ออนซ์ ราคาทองคำแท่ง 19,000-19,900 บาท/น้ำหนัก 1 บาททองคำ และด้านค่าเงินบาทไทยให้กรอบเฉลี่ย 31-31.76 บาท/ดอลลาร์